REGOLAMENT TAL-KUMMISSJONI (KE) Nru 321/2007
tat-23 ta’ Marzu 2007
li jemenda r-Regolament tal-Kummissjoni (KEE) Nru 396/92 li jirrigwarda l-klassifika ta' ċerti oġġetti fin-Nomenklatura Magħquda
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2658/87 tat-23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni (1), u b'mod partikolari l-Artiklu 9(1)(a) tiegħu,
Billi:
(1)
Fir-4 punt ta' l-Anness għar-Regolament tal-Kummissjoni (KEE) 396/92 (2), ċerti vetturi bit-trejler ċatt u rrinfurzat li jista’ jitmejjel b’mezzi idrawliċi kienu kklassifikati fi ħdan in-Nomemklatura Magħquda taħt il-Kodiċi NM 8704 31 91. Skond dan l-istess punt, il-versatilità u l-binja kkomplikata ta’ dan it-trejler li jista’ jitmejjel ma jħallux dan l-oġġett jitqies bħala dumper kopert bil-Kodiċi tan-NM 8704 10.
(2)
Fis-sentenza tagħha fil-każ C-396/02 (3), il-Qorti tal-Ġustizzja tal-Komunitajiet Ewropej iddeċidiet li l-fatt li l-vettura bit-trejler ċatt hija mgħammra b’funzjoni ta’ tmejjil (tipping) versatili, ikkumplikata u preċiża ma teskludix il-klassifikazzjoni tagħha bħala dumper fi ħdan it-tifsira tas-subtitlu 8704 10 tan-Nomenklatura Magħquda.
(3)
Minħabba li l-miżura ta’ din il-klassifikazzjoni stabbilita fir-Regolament (KEE) Nru 396/92 ma taqbilx mas-sentenza tal-Qorti li sabet li punt 4 huwa ħażin, dan ir-Regolament għandu jkun emendat b’tali mod li dan jikklassifika l-vetturi li jistgħu jitmejlu b’mezzi idrawliċi taħt il-kodiċi NM 8704 31. Għalhekk huwa xieraq li jitħassar punt 4 u jkun revokat mill-10 ta’ Marzu 1992.
(4)
Il-miżuri previsti f'dan ir-Regolament huma skond l-opinjoni tal-Kumitat tal-Kodiċi Doganali.
ADOTTAT DAN IR-REGOLAMENT:
Artiklu 1
Il-punt 4 ta' l-Anness tar-Regolament (KEE) Nru 396/92 huwa mħassar.
Artiklu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan japplika mill-10 ta’ Marzu 1992.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 23 ta’ Marzu 20077.